SKRIFTLIG FORESPØRGSEL P-3104/00

af Mihail Papayannakis (GUE/NGL) til Kommissionen

(26. september 2000)

Om: Et system for erstatning til investorer

Ifølge direktiv 97/9/EF(1) er hver medlemsstat forpligtet til at sørge for, at der inden for dens område skabes et eller flere systemer for erstatning til investorer, som anerkendes officielt. Hvis den ansvarlige myndighed eller domsmyndigheden mener, at et investeringsfirma ikke er i stand til at opfylde sine forpligtelser over for investorerne, fastlægges der i henhold til dette system en erstatning på mindst 20 000 euro pr. investor. Det bør bemærkes, at et godkendt investeringsfirma ikke har ret til at udøve investeringsvirksomhed, hvis det ikke deltager i et sådant system, og at medlemsstaterne skal sørge for, at investeringsfirmaerne stiller den nødvendige information til rådighed for investorerne, hvad angår eksistensen og funktionen af disse systemer for erstatning til investorer.

Kommissionen bedes oplyse følgende:

1. I hvor stort omfang gennemføres dette direktiv i Grækenland?

2. Har de ansvarlige græske myndigheder meddelt Kommissionen indholdet af de grundlæggende bestemmelser i den nationale lovgivning, som er fastlagt i forbindelse med dette direktiv?

3. Sørges der for, at de græske investorer har kendskab til eksistensen af disse erstatningsordninger samt viden om, hvordan de fungerer?

4. Hvorfor har den ikke forelagt Europa-Parlamentet og Rådet nogen beretning om gennemførelsen af dette direktiv, således som det er fastlagt i samme direktivs artikel 14, og hvilke medlemsstater har ikke indgivet oplysninger om gennemførelsen af direktivet?

(1) EFT L 84 af 26.3.1997, s. 22.

Svar afgivet på Kommissionens vegne af Frederik Bolkestein

(24. oktober 2000)

Samtlige medlemsstater har meddelt deres foranstaltninger til gennemførelse af Europa-Parlamentets og Rådets direktiv 97/9/EF af 3. marts 1997 om investorgarantiordninger.

Grækenland har gennemført direktiv 97/9/EF ved lov 2533/1997. Den græske ordning har status som en privatretlig juridisk person og er underkastet kapitalmarkedskommissionens tilsyn. Ordningens indgreb og opfyldelsen af dens vedtægtsbestemte forpligtelser kan derfor anfægtes i henhold til græsk privatret.

Bilaget til Kommissionens rapport om anvendelsen af eksportforbudsklausulen (artikel 7, stk. 1) indeholder en oversigt over gennemførelsen af direktiv 97/9/EF om investorgarantiordninger i landene i Det Europæiske Økonomiske Samarbejdsområde (EØS). Oversigten giver et detaljeret indtryk af situationen ved udgangen af 1999. Denne detaljerede fremstilling er imidlertid ufuldstændig grundet manglende kvalitative erfaringer med den praktiske anvendelse af direktivet og de nationale ordninger i den korte tid, der er gået siden direktivets ikrafttræden (september 1998).

Denne situation har navnlig medført, at hverken Kommissionen eller medlemsstaterne hidtil har kunnet pege på forhold i forbindelse med anvendelsen af direktivet, der kunne fordre en revision. Kommissionen vil holde nøje øje med situationen.

Ovennævnte rapport indeholder en række oplysninger om, hvordan de græske myndigheder har gennemført direktiv 97/9/EF, og om ordningens hovedtræk, bl.a. navn (garantifond for medlemmerne af Athens fondsbørs), dækningsgrad (20 000 EUR, jf. artikel 4), dækning af kreditinstitutter, former for bidrag fra de deltagende firmaer og typen af tjenester, der er udelukket fra ordningen i overensstemmelse med bilag 1 til direktivet.